ষঢ় ঋতুর দেশ আমাদের এই বাংলাদেশ। একেক ঋতুতে একেক অপরুপ সাজে সজ্জিত হয় আমাদের প্রকৃতি।এমন অপরুপ সাজে আর কোন দেশ সাজতে পারে আমার জানা নেই। সেই ষঢ় ঋতুকে নিয়েই আমার এই পোষ্ট। সবাই আমন্ত্রিত। .....                গ্রীষ্ম  বাংলার প্রথম ঋতু গ্রীষ্ম। বৈশাখ-জৈষ্ঠ এই দুই মাস নিয়ে আমাদের গ্রীষ্ম কাল। ১লা বৈশাখ উদ্যাপনের মধ্য দিয়ে বাংলা বর্ষ বরণ শুরু।বসন্তের শেষে আবহাওয়া  একটু একটু করে গরম হতে শুরু করে। মাটি হতে থাকে ফ্যাকাশে। ধীরে ধীরে তাপ বাড়তে থাকে। সেই সাথে বাড়ে ঝড়ের প্রকোপ। কাল বৈশাখী ঝড়ে বাংলার প্রকৃতি এক ভয়ঙ্কর রুপ ধারণ করে। জলোচ্ছাস আর ঘুর্ণিঝড়ের আশঙ্কা বেড়ে যায়। এটা ফলের মৌসুম। আম, জাম, কাঁঠাল, পেয়ারা, লিচু, জামরুল, আনারস, আমড়া, তাল, তরমুজ, বাঙি সহ অনেক রকমের ফলে প্রকৃতি নিজেকে সাজিয়ে তোলে। সেই সাথে গোলাপ, বেলী, বকুল, টগর আর জবা ফুলে ছেয়ে যায় বাগান।    বর্ষা  নদী মাতৃক আমাদের এই বাংলাদেশে পানিই প্রাণ। নদীর পানি সাগরে ছুটে চলে। কৃষক আর গ্রাম বাংলাকে  ধরে রাখতে তাই পানির জুড়ি নেই। আর তাই বর্ষা কাল এই অঞ্চলের অন্যতম প্রানের ঋতু।আষাঢ়-শ্রাবন এই দুই মাস মিলে আমাদের বর্ষা কাল। বৃষ্টির ঝাপটা আর বাতাসের কান্না বর্ষার আসল রুপ। এই সময় ৭০ শতাংশ ভূমি পানিতে ডুবুডুবু করে। নদী, নালা , খাল বিল, পুকুর ডোবা সব পানিতে টইটুম্বুর হয়ে যায়। ব্যাঙের ঘ্যানর ঘ্যনর ঘ্যাঙ ডাকে কানে তালা লেগে যায়। সরেস হয়ে ওঠে পুরো প্রকৃতি। অনেক গ্রামই পানিবন্দী হয়ে পড়ে। নৌকা হয় একমাত্র মাধ্যম। আবার কলার ভেলা, তালের ডুঙ্গা এগুলোও চলাচলের জন্য ব্যবহৃত হয়। নদীর নতুন পানিতে নতুন মাছের আমদানী হয়। মাছ  মারার ধুম পড়ে যায়।বিশেষ করে ইলিশ পাওয়া যায় এই মওসুমে। জাল, বড়শী, কোচ, টুনা সহ নানা রকমের যন্ত্রপাতি দিয়ে মাছ শিকারে বের হয় সবাই। কাদায় মাখা মাখি সারা শরীর। মুখে বিস্তীর্ণ হাসি। আকাশ হয়ে থাকে ভার। কালো মেঘের আনাগোনা। নেংটো ছেলেরা দেয় পানিতে ঝাপ। চলে সাঁতার প্রতিযোগীতা। এসবময় দেশের সোনালী আঁশ ঘরে তোলার সময় হয়। সমানে চলে পাট কাটা। সোনালী আঁশ শুকানোর জন্য শুকনা জায়গা খুজে পাওয়া মুষ্কিল হয়ে যায়। বর্ষার এই অপরুপ প্রাকৃতিক সৌন্দর্য্য গ্রাম ছাড়া উপভোগ করা যায় না। কেয়া, কদম, কামিনী ফুলে প্রকৃতি সেজে থাকে অপূর্ব সাজে।    শরৎ  এর পরেই শরতের আগমন। ভাদ্র-আশ্বিন এই দুই মাস মিলে আমাদের শরৎ কাল। শরতে আকাশ হয়ে ওঠে নীল। মৃদু মন্দ ঠান্ডা বাতাস বয়ে চলে প্রকৃতি জুড়ে।এরই মাঝে নতুন অঙ্কুরিত ধানের চারায় মাঠ হয়ে ওঠে উজ্জ্বল সবুজ। বাতাসে থাকে শুকরো পাটের ঘ্রাণ। হাজারো ফুল ফোটে। ধান পাকে। চলে চাষাবাদ। শরতের তিনটি রঙ। নীল , সোনালী আর সবুজ। নীল আকাশ, সোনালী সূর্য্য আর সবুজ ফসল। এই তিন রঙের সমাহার চলে প্রকৃতি জুড়ে। সবুজের মধ্যে সাদা কাশ ফুল, তার মাঝে সারস, বক আর ঘুঘুর চরে বেড়ানো চোকে পড়ে। এসময় রাতে একটু ঠান্ডা পড়ে। শিউলি,  মল্লিকা, মাধবী ফুলে প্রকৃতি সাজে সুন্দর সাজে।    হেমন্ত  কার্তৃক আর অগ্রহায়ণ এই দুই মাস মিরে আমাদের হেমন্ত কাল। এই সময় ভূমি পানি থেকে জেগে ওঠে। নতুন করে আবার ফসল বোনার কাজ শুরু হয়। উর্বর থাকে সতেজ ভুমি। ফসল কাটার উৎসবে মেতে ওঠে সব গ্রাম। বাউলেরা রঙিন পোশাকে গান গেয়ে বেড়ায়। জুঁই, গোলাপ, শাপলা, বাগানবিলাস সহ অনেক ফুলের ভেতর দিয়ে প্রকৃতি প্রাণ ফিরে পায়। এসময়ের নির্মল বাতাস প্রকৃতিকে আকর্ষণীয় করে তোলে।    শীত  পৌষ-মাঘ এই দুই মাস নিয়ে আমাদের শীত কাল।প্রকৃতি শুষ্ক আর ধুলায় ঢাকা পড়তে  শুরু করে, তাপমাত্রা কমতে শুরু করে। আসে শীত কাল। বাক্স পেট্রা থেকে বের হয় গরম কাপড়। শীত হচ্ছে এই দেশের অন্যতম উপভোগ্য মাস। শীতের সব্জীতে ভরে ওঠে বাড়ির আঙিনা। কৈ, মাগুর, শিং আর পুটি মাছের কাল হলো এই শীত। কালভোরের কুয়াশা ভেজা সকালে খেজুরের কাচা রস শীতের অন্যতম আকর্ষন। সেই সাথে পিঠা পায়েসের নানারকম আয়োজন চলে গ্রাম বাংলায়।সূর্য্যমুখী আর গাঁদা ফুলে ছেয়ে গিয়ে প্রকৃতির চেহারই পাল্টে দেয় এই শীত কাল।    বসন্ত  ঠান্ডা ঠান্ডা হিম হিম মিষ্টি মিষ্টি আবহাওয়াই বসন্তের শুরু। ফাল্গুন-চৈত্র এই দুই মাস মিলে আমাদের  বসন্ত কাল। শীত আর গরমের মাঝামাঝি এর অবস্থান। বসন্ত বাতাসে রয়েছে আলাদা উন্মাদনা। চারিদিক থেকে বাতাস ধেয়ে আসে , লুটোপুটি খায়। তাপমাত্রা থাকে সহনীয়। বসন্তকে বলা হয় ঋতু রাজ। আকাশ থাকে পরিষ্কার। গাছে গাছে নতুন পাতা গজায়। আগুন রাঙা অজস্র শিমুল, পলাশ আর কৃষ্ণচুড়া ফুটে থাকে চারিদিকে। অজানা স্থান থেকে ভেষে আসে কোকিলের কুহু কুহু ডাক। জারুল বনে ফুটে থাকে জারুল ফুল আর সোনা রঙের রাধাচুড়া-সে তো আছেই। প্রকৃতি সাজে এক অপরুপ সাজে। মৌমাছিরাও মধু আহরণে বের হয়, চাক বাধে হাছের ডালে। গম, সরিষা আর জবের সোনা রঙে মাঠ হয়ে যায় হলুদের  সমারহ।